Upington-seun steeds vermisLee-Virno van Wyk (5) (Foto: Verskaf) Die polisie het opnuut die hulp van die publiek gevra vir inligting in verband met die verdwyning van die vyfjarige Lee-Virno van Wyk van Upington. Lee-Virno het op 31 Mei verdwyn toe hy saam met maats by die treinspoor in Louisvaleweg gespeel het. Volgens sers. Omphile Masegela, polisiewoordvoerder, het ŉ soektog in dié omgewing niks opgelewer nie. ŉ Beloning is uitgereik vir enige inligting wat daartoe kan lei dat die seun opgespoor word. “Alle inligting sal as streng vertroulik hanteer word. Die ondersoek duur voort,” het Masegela gesê. Maroela Media het vroeër berig dat Lee-Virno ná skool op die betrokke dag direk na sy niggie se huis, wat ook in Louisvaleweg geleë is, gegaan het. Dit was omstreeks 12:30. Die niggie het later alleen teruggekom en vir haar pa gesê dat Lee-Virno steeds saam met sy maats speel. Hy het egter nooit teruggekeer nie en uitgebreide soektogte na hom het steeds niks opgelewer nie. Lede van die publiek word versoek om kapt. Koos van den Heever by 082 302 0442 te kontak, of sers. Lebogang Mokwene by 082 330 4478.